ગુજરાતમાં સરકારનું થાય કે ન થાય પરંતુ રાહુલ ગાંધીના પરિવર્તનથી ભાજપને ડર લાગવાનું શરૂ થયું છે કારણ કે રાહુલ ગાંધીએ ગુજરાતમાં જ્યાં જ્યાં પ્રવાસ કર્યો છે ત્યાં ત્યાં તેઓ કોઇને કોઇ પ્રખ્યાત મંદિરની મુલાકાત લેવાનું ચૂક્યા નથી. રાહુલના હિન્દુત્વથી શિવસેના ખુશ છે પરંતુ ભાજપના નેતાઓના પગ નીચેથી જમીન સરકતી નજર આવી રહી છે. ભાજપના નેતાઓએ જ્યારે એવો પ્રશ્ન કર્યો કે રાહુલ ગાંધી હિન્દુ મંદિરોમાં કેમ જાય છે ત્યારે પ્રતિકારમાં કોંગ્રેસના સિનિયર નેતાની ટીપ્પણી એવી હતી કે- ભાજપ જેમ હિન્દુ છે તેમ કોંગ્રેસ પણ હિન્દુ છે. કોંગ્રેસના નેતાઓનો જન્મ હિન્દુ પરિવારમાં થયો છે અને તેઓ હિન્દુ છે. હિન્દુત્વ એ ભાજપનો અધિકાર નથી. કોંગ્રેસે પ્રથમવાર મુસ્લિમ સમાજથી દૂર રહેવાનો પ્રયાસ કર્યો છે અને આમ કરવાનું મુખ્ય કારણ એ છે કે કોંગ્રેસ મુસ્લિમોને સાથ આપતી હતી પરંતુ મુસ્લિમોએ કોંગ્રેસને મતો આપ્યા નથી. મુસ્લિમ મતોનું વિભાજન થતાં કોંગ્રેસે ભાજપના મતોનું વિભાજન કરવા આંશિક હિન્દુત્વનો સ્વિકાર કર્યો છે.